10. การควบคุมภายใน

- ความเห็นของคณะกรรมการธนาคาร

ในการประชุมคณะกรรมการธนาคาร ครั้งที่ 2 เมื่อวันที่ 18 ก.พ. 2546 โดยมีคณะกรรมการ ตรวจสอบ 3 คน เข้าร่วมประชุมด้วย คณะกรรมการธนาคารได้ประเมินระบบการควบคุมภายใน โดยสอบถามข้อมูลจากฝ่ายบริหารและอนุมัติแบบประเมินระบบการควบคุมภายในที่ฝ่ายบริหาร และฝ่ายตรวจสอบทั่วไปร่วมจัดทำ

สรุปผลการประเมินระบบการควบคุมภายในของธนาคาร 5 ด้าน คือ องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร ระบบสารสนเทศและการสื่อสาร ข้อมูล และระบบการติดตาม คณะกรรมการธนาคารมีความเห็นว่า ธนาคารมีระบบการควบคุมภายในเหมาะสมและเพียงพอที่จะป้องกันทรัพย์สินของธนาคารและบริษัทย่อยอันเกิดจากการกระทำโดยมิชอบหรือไม่มีอำนาจได้

การทำธุรกรรมกับผู้ถือหุ้นรายใหญ่ กรรมการ/ผู้บริหารหรือผู้ที่เกี่ยวข้องกับบุคคลดังกล่าว เป็นไปตามขั้นตอนการอนุมัติตามระเบียบวิธีปฏิบัติและคำสั่งของธนาคาร รวมทั้งอยู่ภายใต้ขอบเขตของกฎหมายและเงื่อนไขกำหนด

การติดตามดูแลการดำเนินงานของบริษัทย่อย ธนาคารโดยผู้บริหารระดับสูงร่วมเป็นกรรมการในบริษัทย่อย เพื่อกำหนดนโยบาย รับทราบผลการดำเนินงานและฐานะการเงินที่เป็นปัจจุบันของบริษัทย่อย พร้อมทั้งมอบหมายให้หน่วยงานที่ดูแลด้านเงินลงทุนของธนาคารประสานงานกับกรรมการตัวแทนของธนาคารในการสอบทานข้อมูลของบริษัทย่อย เพื่อประโยชน์ด้านการวิเคราะห์ผลการดำเนินงาน และรายงานให้ผู้บริหารและคณะกรรมการของธนาคารทราบ เพื่อเป็นข้อมูลในการกำหนดนโยบายการดำเนินงานของบริษัทย่อยต่อไป

- คำชี้แจงของคณะกรรมการตรวจสอบ

ในปี 2545 คณะกรรมการตรวจสอบได้ดำเนินงานตามอำนาจหน้าที่โดยสรุปสาระสำคัญ ดังนี้ 

1. สอบทานงบการเงินรายไตรมาส รายงวด และงบการเงินประจำปี 2545 เพื่อให้ธนาคารฯ รายงานงบการเงินตรงตามข้อเท็จจริง สอดคล้องกับมาตรฐานการบัญชี และข้อกำหนดของทางการ

2. สอบทานให้ธนาคารฯ มีระบบการควบคุมภายในที่เหมาะสม เพียงพอ และมีประสิทธิภาพ โดยเฉพาะอย่างยิ่งการดำเนินงานที่โปร่งใสและการป้องกันความเสี่ยง รวมทั้งเสนอแนะและสนับสนุนให้มีการพัฒนาความรู้แก่พนักงานธนาคารฯ เกี่ยวกับการประเมินตนเองเพื่อการควบคุม (Control Self Assessment)

3. สอบทานให้ธนาคารฯ ปฏิบัติตามระเบียบข้อกำหนด และกฎหมายที่เกี่ยวข้อง โดยได้ให้ ข้อสังเกตและข้อเสนอแนะแก่ฝ่ายจัดการเพื่อไม่ให้เกิดความเสียหาย รวมทั้งขอให้ฝ่ายจัดการกำชับให้พนักงานปฏิบัติตามกฎหมาย ระเบียบและข้อกำหนดของทางการอย่างเคร่งครัด 

4. พิจารณาคัดเลือกผู้สอบบัญชี และค่าตอบแทน เพื่อเสนอขออนุมัติจากผู้ถือหุ้นในการประชุมสามัญประจำปี

5. กำกับดูแลการปฏิบัติงานด้านการตรวจสอบภายในของธนาคารอย่างใกล้ชิด โดยมีฝ่ายงานในสังกัด 2 ฝ่าย คือ ฝ่ายตรวจสอบทั่วไป และฝ่ายตรวจสอบสารสนเทศ คณะกรรมการตรวจสอบอนุมัติแผนการตรวจสอบ และเป็นผู้ประเมินผลการปฏิบัติงานการตรวจสอบ เพื่อความเป็นอิสระให้สามารถปฏิบัติงานได้อย่างมีประสิทธิภาพ และเป็นไปตามข้อกำหนดของทางการ

6. ให้ข้อสังเกตเกี่ยวกับการบริหารงานด้านต่าง ๆ แก่ฝ่ายจัดการโดยผ่านคณะกรรมการธนาคารเพื่อเสริมสร้างประสิทธิภาพการบริหารงานแก่ธนาคาร

คณะกรรมการตรวจสอบ ได้ปฏิบัติหน้าที่สอบทานการดำเนินงานของธนาคารฯ ภายในขอบเขตภาระหน้าที่ที่ได้รับมอบหมายอย่างใกล้ชิด ในฐานะเป็นตัวแทนของผู้ถือหุ้น เพื่อป้องกันไม่ให้เกิดความเสี่ยงหรือความเสียหายด้านต่าง ๆ แก่ธนาคารฯ ทั้งนี้ในรอบปีที่ผ่านมาคณะกรรมการธนาคารและผู้บริหารของธนาคารฯ ได้ให้ความสำคัญต่อระบบการควบคุมภายใน การตรวจสอบภายใน และการบริหารงานตามหลักการกำกับดูแล กิจการที่ดี

- ระบบการควบคุมภายใน และการตรวจสอบภายใน

ตามแนวนโยบายของการกำกับดูแลกิจการที่ดีที่ธนาคารยึดถือ และมุ่งมั่นในการปฏิบัติตามหลัก ดังกล่าว ธนาคารได้กำหนดนโยบายและทิศทางการดำเนินงานของธนาคาร โดยให้ความสำคัญต่อระบบการ ควบคุมภายในทั้งในระดับบริหารและระดับปฏิบัติงานที่มีประสิทธิภาพ มีการกำหนดโครงสร้างองค์กร ภาระหน้าที่ อำนาจการดำเนินการ ตลอดจนความรับผิดชอบของผู้บริหารและผู้ปฏิบัติงานไว้เป็นลายลักษณ์อักษรอย่างชัดเจน ธนาคารมีข้อกำหนดเกี่ยวกับจริยธรรมธุรกิจและจรรยาบรรณในการปฏิบัติงานของพนักงานทุกระดับ มีการควบคุมดูแลมิให้เกิดปัญหาข้อขัดแย้งทางผลประโยชน์ กำหนดให้มีการแบ่งแยกหน้าที่ผู้ปฏิบัติงาน ผู้ติดตามควบคุม และประเมินผลออกจากกันเพื่อให้เกิดการถ่วงดุลและตรวจสอบระหว่างกันอย่างเหมาะสม ตลอดจนมีการควบคุมการใช้ทรัพย์สินของธนาคารให้เกิดประโยชน์และเป็นไปอย่างมีประสิทธิภาพ นอกจากนี้ยังมีการควบคุมภายในเกี่ยวกับระบบการเงิน โดยธนาคารได้จัดให้มีรายงานเสนอผู้บริหารสายงานที่รับผิดชอบอย่างสม่ำเสมอ รวมทั้งมีระบบข้อมูลและการสื่อสารข้อมูลแก่ผู้เกี่ยวข้องอย่างเหมาะสมและเพียงพอต่อการตัดสินใจ

การตรวจสอบภายในของธนาคารดำเนินการโดยหน่วยงานด้านการตรวจสอบ 2 ฝ่ายงาน คือ ฝ่ายตรวจสอบทั่วไปและฝ่ายตรวจสอบสารสนเทศ โดยมีหน้าที่ตรวจสอบและประเมินระบบการควบคุมภายในของธนาคาร เพื่อให้มั่นใจว่าการปฏิบัติงานหลักและกิจกรรมทางการเงินสำคัญของธนาคารได้ดำเนินการตาม แนวทางที่กำหนดและมีประสิทธิภาพ รวมถึงตรวจสอบการปฏิบัติตามกฎหมายและข้อกำหนดที่เกี่ยวข้องกับธนาคาร (Compliance Control) และเพื่อให้ฝ่ายตรวจสอบทั่วไปและฝ่ายตรวจสอบสารสนเทศ มีความเป็นอิสระ สามารถทำหน้าที่ตรวจสอบและถ่วงดุลได้อย่างเต็มที่ คณะกรรมการธนาคารจึงกำหนดให้ฝ่ายตรวจสอบทั่วไปและฝ่ายตรวจสอบสารสนเทศ รายงานผลการตรวจสอบที่เป็นสาระสำคัญต่อคณะกรรมการตรวจสอบและได้รับการประเมินผลการปฏิบัติงานจากคณะกรรมการตรวจสอบ

จากรายงานผลการตรวจสอบปี 2545 ไม่พบประเด็นความผิดพลาดที่สำคัญ โดยธนาคารมี ขั้นตอนการปฏิบัติงานและระบบการควบคุมภายใน รวมทั้งการดูแลรักษาทรัพย์สินที่รัดกุมเพียงพอ

  - การบริหารความเสี่ยง

คณะกรรมการธนาคารได้ให้ความสำคัญเกี่ยวกับการบริหารความเสี่ยง
เพื่อลดความเสียหายที่อาจจะเกิดขึ้นและเพื่อเป็นหลักประกันในการดำรงอยู่อย่างมั่นคงและมีเสถียรภาพแก่ธนาคาร
จึงแต่งตั้งคณะกรรมการและคณะทำงานเพื่อการบริหารความเสี่ยงในด้านต่าง ๆ ได้แก่
คณะกรรมการรายได้-รายจ่าย คณะกรรมการบริหารสินทรัพย์และหนี้สิน คณะทำงานจัดการลงทุน
คณะทำงานแผนปฏิบัติการฉุกเฉิน
รวมทั้งจัดตั้งหน่วยงานเพื่อรับผิดชอบและบริหารความเสี่ยงที่มีนัยสำคัญได้แก่
สำนักงานบริหารความเสี่ยงสินเชื่อ สำนักงานบริหารความเสี่ยงตลาดการเงิน
และสำนักงานบริหารความปลอดภัยระบบและข้อมูลคอมพิวเตอร์

ธนาคารได้กำหนดนโยบายและแผนกลยุทธ์การบริหารความเสี่ยงหลัก 3 ด้าน คือ ด้านสินเชื่อ
(Credit Risk) ด้านตลาด (Market Risk) และด้านการปฏิบัติงาน (Operation Risk)
ให้สอดคล้องกับแผนกลยุทธ์หลัก (Grand Strategies) ของธนาคาร
โดยมอบหมายให้ผู้บริหารระดับสูงและพนักงานที่เกี่ยวข้องร่วมในการจัดทำแผนกลยุทธ์และการบริหารความเสี่ยงแต่ละด้าน
มีการประเมินความเสี่ยงที่เกี่ยวข้องกับธุรกิจของธนาคารและวิเคราะห์ผลกระทบของความเสี่ยง
มีการกำหนดมาตรการป้องกัน และจัดการความเสี่ยงไว้อย่างชัดเจน
รวมทั้งมีการติดตามประเมินผลและจัดทำรายงานเพื่อการบริหารความเสี่ยงของธนาคารอย่างต่อเนื่อง